Umhverfis - og auðlindaráðherra , Guðmundur Ingi Guðbrandsson , og Hjördís Elsa Ásgeirsdóttir , markaðsstjóri Krónunnar Umhverfis - og auðlindaráðherra , Guðmundur Ingi Guðbrandsson , veitti í dag Krónunni svansvottun fyrir tvær verslanir , verslun að Akrabraut í Garðabæ og verslun fyrirtækisins í Rofabæ í Árbæ . Frá þessu er greint í frétt á vef Umhverfisstofnunar þar sem segir að „ um tímamótaskref er að ræða í sögu umhverfisvottunar hér á landi , þar sem þetta er í fyrsta skipti sem verslun fær svansvottun “ . „ Vottunin er heildræn nálgun á þeim umhverfisávinningi sem má ná af rekstri dagvöruverslana . Þar ber helst að nefna vöruúrval , orkunotkun , úrgangsstjórnun og matarsóun . Einnig er hugað að innkaupum verslananna sjálfra þar sem lögð er áhersla á umhverfisvottaðar vörur og þjónustu , “ segir enn fremur á vef Umhverfisstofnunar og að verslanir krónunnar hafi unnið markvisst samkvæmt þessum viðmiðum . „ Meðal aðgerða sem Krónan hefur gripið til er aukin áhersla er á úrval vara með umhverfisvottun og hefur fyrirtækið auðkennt þær í verslun , auk matvöru með lífræna vottun . Nýjar verslanir hafa verið hannaðar með orkusparnað að leiðarljósi og umhverfisvænni kælikerfi . Dregið hefur verið úr plastnotkun með því að auka úrval af fjölnota burðarpokum til muna en auk þess voru tekin skref til að færa ferska kjötvöru úr plastbökkum yfir í umbúðir úr aðgreinanlegum pappa og plastfilmu . “ „ Við hjá Krónunni erum ákaflega stolt af því að vera með fyrstu matvöruverslanirnar sem fá Svansvottun á Íslandi . Ferlið með Umhverfisstofnun er búið að vera mjög lærdómsríkt og gagnlegt fyrir okkur . Við erum staðráðin í að halda áfram vinnunni og fögnum því aðhaldi sem vottunin veitir okkur . Ég vil þakka viðskiptavinum okkar og starfsmönnum , sem hafa af jákvæðni og með opnu samtali tekið þátt í þessu ferli með okkur , “ segir Hjördís Elsa Ásgeirsdóttir , markaðsstjóri Krónunnar .